Temeljem članka 36. stavak 13. Zakona o održivom gospodarenju otpadom („Narodne novine“ 94/13 i 73/17)i članka 32. Statuta Općine Vrbje („Službeni glasnik Općine Vrbje“ br.03/2018), Općinsko vijeće općine Vrbje na 10. sjednici održanoj 15.03.2019. godine, donijelo je

**O D L U K U**

**o mjerama za sprječavanje nepropisnog odbacivanja otpada i mjerama za uklanjanje odbačenog otpada**

Članak 1.

Ovom odlukom utvrđuje se način provedbe:

1. mjera za sprječavanje nepropisnog odbacivanja otpada i

2. mjera za uklanjanje otpada odbačenog u okoliš.

Članak 2.

Nepropisno odbačenim otpadom u smislu ove Odluke, smatra se naročito:

- otpad odbačen u okoliš,

- glomazni otpad ostavljen na javnoj površini,

- opasni i građevinski otpad odbačen na javnim površinama.

Članak 3.

Općina Vrbje uspostavit će sustav za zaprimanje obavijesti o nepropisno odbačenom otpadu putem obrasca objavljenog na mrežnoj stranici www.vrbje.hr

Osim prijave putem mrežne stranice, građani će nepropisno odbačen otpad prijaviti putem ispunjenog obrasca - obavijest o nepropisno odbačenom otpadu te ga dostaviti osobno ili putem pošte u Općinu Vrbje, Kralja Tomslava 4,Vrbje.

Članak 4.

Sustav evidentiranja lokacija odbačenog otpada biti će uspostavljen sukladno zakonskim propisima.

Načelnik Općine Vrbje dužan je Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. ove Odluke podnijeti Općinskom vijeću Općine Vrbje do 31. ožujka tekuće godine za prethodnu kalendarsku godinu.

Članak 5.

Radi provedbe mjera iz članka 1. točke 2. ove Odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Članak 6.

Rješenjem iz članka 5. ove Odluke određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje predmetnom vrstom otpada u roku koji ne može biti duži od 6 mjeseca od dana zaprimanja rješenja.

Protiv rješenja iz članka 5. ove Odluke može se izjaviti žalba Upravnom odjelu za graditeljstvo, promet, prostorno uređenje i komunalnu infrastrukturu Brodsko-posavske županije.

Istekom roka određenog rješenjem iz članka 6. ove Odluke komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem iz članka 6. ove Odluke nije izvršena, Općina Vrbje dužna je osigurati uklanjanje otpada predajom ovlaštenoj sobi za gospodarenje predmetnim vrstom otpada.

Članak 7.

Općina Vrbje ima obvezu podatke utvrđene rješenjem iz članka 5. ove Odluke mjesečno unositi u mrežnu aplikaciju sustava evidentiranja lokacija odbačenog otpada.

Članak 8.

Općinsko Vijeće Općine Vrbje temeljem Izvješća iz članka 4. ove Odluke ima obvezu donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Članak 9.

Sredstva za provedbu mjera iz članka 1. ove Odluke osiguravaju se u proračunu Općine Vrbje.

Članak 10.

Općina Vrbje ima pravo na nadoknadu troška uklanjanja odbačenog otpada iz članka 6. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Članak 11.

Redovni godišnji nadzor područja Općine Vrbje radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Općine Vrbje.

Članak 12.

Kada uklanjanje odbačenog otpada podrazumijeva mjere koje nisu uređene ovom Odlukom primijeniti će se odredbe Zakona.

Članak 13.

Ova Odluka stupa na snagu osmog dana od dana objave u "Službenom glasniku Općine Vrbje".

Ova Odluka dostavit će se Ministarstvu zaštite okoliša i energetike i objavit će se na službenoj mrežnoj stranici Općine Vrbje, www.vrbje.hr .

**REPUBLIKA HRVATSKA**

**BRODSKO POSAVSKA ŽUPANIJA**

**OPĆINA VRBJE**

**OPĆINSKO VIJEĆE**

**KLASA:363-01/19-01/03**

**URBROJ:2178/19-03-19-1**

**Vrbje, 15.03.2019.**

**PREDSJEDNIK OPĆINSKOG**

**VIJEĆA:**

**Mladen Konjević**